รัฐบาลไทย-ข่าวทำเนียบรัฐบาล-3 รัฐมนตรีเกษตรฯ-มหาดไทย แท็กทีมแก้ไขปัญหาน้ำท่วมจังหวัดอุบลราชธานี สั่งเร่งระบายน้ำ
วันเสาร์ที่ 30 กันยายน 2566
3 รัฐมนตรีเกษตรฯ-มหาดไทย แท็กทีมแก้ไขปัญหาน้ําท่วมจังหวัดอุบลราชธานี สั่งเร่งระบายน้ํา
3 รัฐมนตรีเกษตรฯ-มหาดไทย แท็กทีมแก้ไขปัญหาน้ําท่วมจังหวัดอุบลราชธานี สั่งเร่งระบายน้ํา พร้อมหาแนวทางแก้ไขปัญหาระยะยาวอย่างจริงจัง
ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ พร้อมด้วย นายไชยา พรหมา รัฐมนตรีช่วยว่าการกระทรวงเกษตรและสหกรณ์ นายเกรียง กัลป์ตินันท์ รัฐมนตรีช่วยว่าการกระทรวงมหาดไทยของไทย และผู้บริหารกระทรวงเกษตรและสหกรณ์ ลงพื้นที่ติดตามสถานการณ์การบริหารจัดการน้ํา สถานการณ์อุทกภัย พร้อมพบปะประชาชนและมอบถุงยังชีพ ข้าวสารบรรจุถุง หนังสืออนุญาตให้เข้าทําประโยชน์ในเขตปฏิรูปที่ดิน (ส.ป.ก.4-01) จํานวน 15 ราย เวชภัณฑ์ถุงยังชีพและหญ้าพระราชทาน แก่เกษตรกรผู้ประสบภัยพิบัติด้านปศุสัตว์ และน้ําหมักชีวภาพ ณ สะพานเสรีประชาธิปไตย อ.เมือง และหอประชุมประชาวาริน อ.วารินชําราบ จ.อุบลราชธานี
จังหวัดอุบลราชธานีได้เกิดสถานการณ์อุทกภัยขึ้นในพื้นที่ เนื่องจากปริมาณฝนที่ตกสะสม ตั้งแต่วันที่ 1 ม.ค – 29 ก.ย. 66 จํานวน 1,999.8 มิลลิเมตร และในฤดูฝนตั้งแต่เดือน ก.ค. - ก.ย. 66 มีฝนตกสะสม 1,414.4 มิลลิเมตร ส่งผลให้ปริมาณน้ําในแม่น้ําสายหลักเพิ่มสูงขึ้น โดยเฉพาะในพื้นที่ลุ่มน้ําชี-มูล ปัจจุบัน (ข้อมูล ณ วันที่ 30 ก.ย. 66) ที่สถานีวัดน้ํา (แม่น้ํามูล) M.7 อ.เมืองอุบลราชธานี มีระดับน้ําอยู่ที่ 112.70 ม. หรือสูงกว่าตลิ่งประมาณ 70 เซนติเมตร เพิ่มขึ้นจากวานนี้เล็กน้อย มีปริมาณน้ําไหลผ่าน 2,718 ลบ.ม./วินาที แนวโน้มเพิ่มสูงขึ้น คาดการณ์ว่าระดับน้ําในแม่น้ํามูลจะขึ้นสูงสุดในวันที่ 2 ต.ค. 66 ที่ระดับไม่เกิน 112.90 ม. หรือสูงกว่าตลิ่งประมาณ 90 เซนติเมตร ทําให้บ้านเรือนที่อยู่อาศัยของประชาชน และพื้นที่การเกษตรจํานวน 9 อําเภอในจังหวัดอุบลราชธานีได้รับผลกระทบ ได้แก่ อําเภอม่วงสามสิบ วารินชําราบ เดชอุดม เมืองอุบลราชธานี ตระการพืชผล เหล่าเสือโก้ก ดอนมดแดง เขื่องใน และตาลสุม จํานวน 56 ตําบล 296 หมู่บ้าน/ชุมชน 10,572 ครัวเรือน แยกเป็น ด้านการดํารงชีพ ได้รับผลกระทบ 2 อําเภอ คือ อําเภอเมืองอุบลราชธานี และอําเภอวารินชําราบ จํานวน 3 ตําบล 26 ชุมชน/หมู่บ้าน 913 ครัวเรือน 3,218 คน ราษฎรอพยพ 18 ชุมชน 301 ครัวเรือน 1,079 คน แยกเป็นจุดพักพิงชั่วคราว 15 จุด 269 ครัวเรือน 997 คน พักบ้านญาติ 32 ครัวเรือน 85 คน และ ด้านการเกษตร พื้นที่การเกษตร ได้รับผลกระทบ 9 อําเภอ ได้แก่ อําเภอม่วงสามสิบ วารินชําราบ เดชอุดม เมืองอุบลราชธานี ตระการพืชผล เหล่าเสือโก้ก ดอนมดแดง เขื่องใน และตาลสุม แบ่งเป็น ด้านพืช ได้รับผลกระทบในพื้นที่ 9 อําเภอ ได้แก่ อําเภอม่วงสามสิบ วารินชําราบ เดชอุดม เมืองอุบลราชธานี ตระการพืชผล เหล่าเสือโก้ก ดอนมดแดง เขื่องใน และตาลสุม รวมจํานวน 47 ตําบล 204 หมู่บ้าน เกษตรกรผู้ประสบภัยฯ จํานวน 6,793 ครัวเรือน พื้นที่ประสบภัยที่คาดว่าจะเสียหายรวมทุกชนิดพืช จํานวน 46,387.75 ไร่ แบ่งเป็น 1) ข้าว จํานวน 44,993 ไร่ 2) พืชไร่และพืชผัก จํานวน 724.25 ไร่ และ 3) ไม้ผลไม้ยืนต้น และอื่น ๆ จํานวน 670.50 ไร่ วงเงินที่คาดว่าจะให้ความช่วยเหลือ 64,438,819 บาท โดยประมาณการตามหลักเกณฑ์ให้ความช่วยเหลือฯ ด้านประมง ได้รับผลกระทบ 2 อําเภอ ได้แก่ อําเภอดอนมดแดง ม่วงสามสิบ รวม 2 ตําบล 5 หมู่บ้าน เกษตรกร 22 ราย พื้นที่คาดว่าจะเสียหาย 25.70 ไร่ และ ด้านปศุสัตว์ ได้รับผลกระทบ จํานวน 4 อําเภอ ได้แก่ อําเภอเมืองอุบลราชธานี ม่วงสามสิบ วารินชําราบ และตระการพืชผล รวมพื้นที่ 8 ตําบล 17 หมู่บ้าน 8 ชุมชน เกษตรกรได้รับผลกระทบ 244 ราย การอพยพสัตว์ ประกอบด้วย โค 994 ตัว กระบือ 434 ตัว สุกร 161 ตัว ไก่พื้นเมือง 5,972 ตัว ไก่ไข่ 12 ตัว ไก่เนื้อ 1 ตัว เป็ดไข่ 8 ตัว เป็ดเนื้อ 2,917 ตัว แพะ 2 ตัว นกกระทา 4 ตัว ห่าน 1 ตัว รวม 10,506 ตัว และแปลงหญ้าเลี้ยงสัตว์ได้รับความเสียหาย จํานวน 71 ไร่
อย่างไรก็ตาม กระทรวงเกษตรฯ โดยกรมชลประทาน ได้ใช้อาคารชลประทานทางตอนบนของแม่น้ําชี (เขื่อนชนบท เขื่อนมหาสารคาม เขื่อนวังยาง) และแม่น้ํามูล (เขื่อนราษีไศล) เพื่อหน่วงน้ําและผันเข้าระบบชลประทาน นําไปเก็บไว้ใช้ในช่วงฤดูแล้งหน้า ส่วนตอนกลางจะเร่งระบายน้ําผ่านเขื่อนหัวนา เขื่อนร้อยเอ็ด เขื่อนยโสธร และเขื่อนธาตุน้อย ก่อนจะเร่งระบายน้ําผ่านเขื่อนปากมูลลงสู่แม่น้ําโขงในอัตรา 3,372.5 ลบ.ม./วินาที ปัจจุบันระดับน้ําในแม่น้ําโขงยังต่ํากว่าระดับแม่น้ํามูลประมาณ 66 เซนติเมตร ทําให้การระบายน้ํายังคงทําได้ดี นอกจากนี้ กรมชลประทานยังได้ติดตั้งเครื่องสูบน้ํา รวมทั้งร่วมบูรณาการกับกองบิน 21 มณฑลทหารบกที่ 22 และชาวบ้าน เสริมแนวกระสอบทรายจํานวน 4,000 ใบ อีกทั้งยังได้จัดเตรียมเครื่องผลักดันน้ําเพื่อเร่งการระบายน้ําลงสู่แม่น้ําโขงให้เร็วยิ่งขึ้น
ทั้งนี้ กรมชลประทานยังคงเฝ้าติดตามสภาพอากาศและสถานการณ์น้ําอย่างใกล้ชิด พร้อมบริหารจัดการน้ําให้สอดคล้องกับสถานการณ์ ควบคู่ไปกับการเก็บกักน้ําให้ได้มากที่สุดในช่วงปลายฤดูฝน พร้อมปฏิบัติตาม 12 มาตรการรับมือฤดูฝน และ 3 มาตรการ (เพิ่มเติม) เพื่อรองรับสถานการณ์เอลนีโญอย่างเคร่งครัด นอกจากนี้ ยังได้ร่วมกับหน่วยงานที่เกี่ยวข้องเข้าช่วยเหลือพื้นที่ที่ได้รับผลกระทบ โดยเฉพาะพื้นที่จุดเสี่ยงทุกจุด จนกว่าสถานการณ์จะกลับเข้าสู่ภาวะปกติ ตามข้อสั่งการของนายกรัฐมนตรี และรัฐมนตรีว่าการกระทรงเกษตรและสหกรณ์
“นายกรัฐมนตรี มีความเป็นห่วงสถานการณ์น้ําที่จังหวัดอุบลราชธานีจึงได้สั่งการให้หามาตรการหรือแผนรองรับสถานการณ์น้ําท่วมที่อุบลราชธานีและอํานาจเจริญ โดยต้องมีการบูรณาการการทํางานทุกภาคส่วน ทั้งภาครัฐ ภาคเอกชน และประชาชน ในการบริหารจัดการน้ําทั้งประเทศ พร้อมกําชับว่าจะต้องมีแผนในการแก้ปัญหาอย่างเอาจริงเอาจัง โดยเฉพาะการแก้ไขปัญหาในระยะยาว อย่างไรก็ตาม ได้มอบหมายกรมชลประทานหาเร่งหามาตรการในการแก้ไขปัญหาและเร่งระบายน้ําให้เร็วที่สุด เพื่อบรรเทาความเดือดร้อนของประชาชน” ร้อยเอก ธรรมนัส กล่าว